“แบงก์ชาติจีน” ออกมาตรการคุม “สกุลเงินดิจิตอล” ย้ำชัด ICO ผิดกฎหมาย-เสี่ยงรอบด้าน
"แบงก์ชาติจีน" ออกมาตรการคุม "สกุลเงินดิจิตอล" ย้ำชัด ICO ผิดกฎหมาย-เสี่ยงรอบด้าน
6 ก.พ. 2561

ผู้สื่อข่าวรายงานว่า ธนาคารกลางจีนประกาศใช้มาตรการที่เข้มงวดมากขึ้นกับนักลงทุนจีนที่ทำการระดมทุนด้วยสกุลเงินดิจิตอล (ICO) และสกุลเงินเสมือนจริงในต่างประเทศเนื่องจากความเสี่ยงในธุรกิจสกุลเงินดิจิตอลยังคงสูงมาก นอกจากนี้แพลตฟอร์มการทำธุรกรรม ICO ในต่างประเทศนั้นยังก่อให้เกิดความเสี่ยงในด้านต่างๆ รวมถึงการเสนอซื้อที่ผิดกฎหมาย การให้ข้อมูลเป็นเท็จ การหลอกลวง และธุรกิจพีระมิด หรือแชร์ลูกโซ่
ทั้งนี้ ทางประเทศจีนจะใช้มาตรการต่างๆ เพื่อปกป้องความเสี่ยงทางการเงิน และรักษาเสถียรภาพด้านการเงิน
“ICO เป็นการระดมทุนที่ผิดกฎหมายและไม่ได้รับอนุญาต นอกจากนี้ยังถูกต้องสงสัยว่ามีส่วนเกี่ยวข้องกับการกระทำที่มีความผิดทางอาญา เช่น การหลอกลวงทางการเงิน และแชร์ลูกโซ่” ธนาคารกลางจีนระบุ
โดยก่อนหน้านี้ เจ้าหน้าที่ฝ่ายกำกับดูแลได้ออกมาเตือนว่า นักลงทุนจีนควรรับรู้เกี่ยวกับความเสี่ยงในเรื่องนี้ และไม่ควรเข้าไปเก็งกำไรในการทำธุรกรรมสกุลเงินดิจิตอล
ขณะเดียวกัน สำนักข่าวซินหัวรายงานว่า เมื่อเดือนก.ย.ปีที่ 2560 ทางการจีนมีคำสั่งให้ระงับการทำ ICO และสั่งปิดแพลตฟอร์มการซื้อขายสกุลเงินเสมือนจริงทุกแห่งในประเทศ เนื่องจากการขยายตัวอย่างรวดเร็วของธุรกิจเหล่านี้ได้ก่อให้เกิดความวิตกกังวลเกี่ยวกับความเสี่ยงในระบบการเงิน